বিক্রয়বন্ধু রাজিব আহমেদের ফেসবুক পোস্ট থেকেঃ প্রশ্ন : আমি একটি FMCG কোম্পানিতে TSM হিসেবে দুই বছর ধরে কর্মরত অাছি। আজ আরেকটি সুপরিচিত কোম্পানির ASM পদে ইন্টারভিউ-এর জন্য ডাক পেয়েছি। আমার কি এক্ষুণি জব সুইচ করা ঠিক হবে? পরামর্শ দিলে উপকৃত হব। বিক্রয়বন্ধু’র জবাব : আপনি ইন্টারভিউ-এর কল পেয়েই এতো উতলা হচ্ছেন কেন? কল পাওয়া মানেই কিন্তু চাকরি পাওয়া নয়! আগে ইন্টারভিউ ফেস করেন, নির্বাচিত হন। তারপর না হয় ভাববেন- কী করা উচিত অথবা উচিত নয়? যখন কোথাও চাকরির ইন্টারভিউ কল পাবেন, প্রথমত সর্বাত্মক চেষ্টা চালাবেন- চাকরিটা যেন হয়। অন্তত ইন্টারভিউ ফেস করতে গিয়ে যে অভিজ্ঞতা হবে, সেটাও-বা কম কী? পরে যদি চাকরিটা পেয়েই যান, তখন তিনটি বিষয় বিবেচনা করবেন- ১. চাকরিরত কোম্পানির তুলনায় সদ্য চাকরি-প্রাপ্ত কোম্পানির অবস্থান (corporate image) কোথায়? ২. আগের চেয়ে পদোন্নতি হচ্ছে কি-না? ৩. আগের চেয়ে অন্তত ৩০% বেতন বাড়ছে কি-না? উপরোক্ত তিনটি প্রশ্নের মধ্যে কমপক্ষে দু’টি প্রশ্নের উত্তর ইতিবাচক হলে তবেই চাকরি বদল করা উচিত!